Ягу ирохь
Къэбэрдей-Балъкъэрым и экспозицэу «Сочэ-2013» ХII къэрал зэхуаку инвестицэ зэхыхьэм щагъэлъагъуэм еплъащ Осетие Ищхъэрэ-Алание, Шэшэн, Ингуш республикэхэм я делегацэхэм я унафэщIхэр.
НаIуэу зэрыщытщи, Къэбэрдей-Балъкъэрым, Кавказ Ищхъэрэ федеральнэ округым щыпашэхэм ящыщу, жыг гъэкIын IэнатIэм технологие пэрытхэр къыщигъэсэбэпу щIидзащ, абы и лъэныкъуэкIи зыкъом хузэфIэкIащ. Аращ ди гъунэгъухэм республикэм и опытым гулъытэшхуэ къыщIыхуащIри.
Къанокъуэ Арсен гуапэу яIущIащ хьэщIэхэм — Осетие Ищхъэрэ-Аланиемрэ Ингушымрэ я Iэтащхьэхэу Мамсуров Таймуразрэ Евкуров Юнус-Бэчрэ, Шэшэным и Правительствэм и УнафэщI Эдельгериев Абубакар сымэ. Абы яхуиIуэтащ республикэм зиужьынымкIэ иIэ Iэмалхэр, апхуэдэу Къэбэрдей-Балъкъэрыр ехъулIэныгъэ хэлъу илъэс зыбжанэ хъуауэ зыдэлажьэ Италием зэрыщыIам кърикIуахэр.
Хьэпэ Маринэ.
